আন্ডারগ্রাউন্ড টু কানাডা

**আন্ডারগ্রাউন্ড টু কানাডা** হলো বারবারা স্মাকারের লেখা তরুণ পাঠকদের জন্য একটি ঐতিহাসিক উপন্যাস। এটি প্রথম ১৯৭৭ সালে কানাডায় প্রকাশিত হয় এবং পরের বছর যুক্তরাষ্ট্রে *রানাওয়ে টু ফ্রিডম: এ স্টোরি অফ দ্য আন্ডারগ্রাউন্ড রেলওয়ে* নামে প্রকাশিত হয়। আংশিকভাবে সত্য ঘটনার উপর ভিত্তি করে লেখা এই উপন্যাস মার্কিন গৃহযুদ্ধের পূর্ববর্তী বছরগুলিতে মার্কিন যুক্তরাষ্ট্র ও কানাডার পটভূমিকায় রচিত। এখানে আমেরিকার দক্ষিণাঞ্চলের দাসদের কঠিন জীবন ও ভূর্গভস্থ রেলপথের মাধ্যমে কানাডায় পালাতে সাহায্যকারী মানুষদের কথা বর্ণনা করা হয়েছে। এই উপন্যাসটি কানাডার অনেক স্কুলের পাঠ্যসূচির অন্তর্ভুক্ত।

থাম্ব|প্রথম সংস্করণ (প্রকাশক: ক্লার্ক আরউইন)

## কাহিনী সংক্ষেপ

জুলিলি ভার্জিনিয়ার হেনসেন কটন চাষজমিতে একজন দাসী হিসেবে জন্মগ্রহণ করে। তার প্রাথমিক সুখী জীবন বদলে যায় যখন গভীর দক্ষিণাঞ্চল থেকে দাস ব্যবসায়ীরা এসে উপস্থিত হয়। জুলিলিকে তার মায়ের কোল থেকে কেড়ে নেওয়া হয় এবং মিসিসিপির দ্য রাইলি চাষজমিতে নিয়ে যাওয়া হয়। সেখানে তার সাথে লিজার আলাপ হয়, যে একজন আহত মেয়ে এবং স্বাধীন দেশ কানাডায় পৌঁছানোর জন্য তার সাহায্যের প্রয়োজন। চাষজমিতে প্রায় এক সপ্তাহ থাকার পর, কানাডার একজন দাসপ্রথা বিরোধী কর্মী আলেকজান্ডার রস পাখি পর্যবেক্ষকের ছদ্মবেশে লেস্টার ও অ্যাডামের সাথে মেয়ে দুটিকে মুক্ত করবার জন্য আসেন। তারা গভীর রাতে যাত্রা শুরু করে এবং ভূগর্ভস্থ রেলপথের পরিচালকদের সাহায্যে দেশের বিভিন্ন স্থানে ভ্রমণ করে। তবে অ্যাডাম এবং লেস্টার ধরা পড়ে এবং তাদের রাইলি চাষজমিতে ফিরিয়ে নিয়ে যাওয়া হয়, এর ফলে মেয়ে দুটিকে নিজেদের পথ নিজেদেরই খুঁজে নিতে হয়। অবশেষে তারা কানাডায় পৌঁছায় এবং স্বাধীনতা লাভ করে। লেস্টারের সাথেও তাদের সেখানে দেখা হয়, কিন্তু অ্যাডাম মারা যায়। জুলিলি অবশেষে তার মায়ের সাথে পুনরায় মিলিত হয়, তিনি লিজাকে দত্তক নেন। যদিও কানাডায়ও তাদের বৈষম্যের সম্মুখীন হতে হয়, তবুও তারা একসাথে একটি নতুন জীবন গড়ার প্রস্তুতি নেয়।

## প্রকাশনার ইতিহাস

আন্ডারগ্রাউন্ড টু কানাডা প্রথম ১৯৭৭ সালে প্রকাশিত হয়। এরপর ১৯৯৯ সালে একটি নতুন প্রচ্ছদসহ এটি পুনঃপ্রকাশিত হয় এবং ২০১৩ সালে পাফিন ক্লাসিকস কর্তৃক ২৫তম বার্ষিকী সংস্করণ হিসেবে আরও একবার প্রকাশিত হয়।

## বিতর্ক

উপন্যাসটিতে 'নিগার' শব্দটির ব্যবহার থাকায় অনেক অভিভাবক বইটির ব্যাপারে সন্তুষ্ট নন, তাদের আশঙ্কা এই যে এটি শ্রেণিকক্ষে বর্ণবাদের প্রসঙ্গ তুলতে পারে। ১৯৯৮ সালে ম্যানিটোবার একটি শ্রেণিকক্ষে এবং ২০০২ সালে নোভা স্কোশিয়ার একটি শ্রেণিকক্ষে বইটি ব্যবহারের বিরুদ্ধে অভিযোগ দায়ের করা হয়েছিল। যারা তাদের সন্তানদের শ্রেণিকক্ষে উপন্যাসটি পড়ানো নিয়ে দ্বিমত প্রকাশ করেছিলেন, তারা কৃষ্ণাঙ্গদের সম্পর্কে বইটিতে দেওয়া বিবরণ সম্পর্কে অখুশী ছিলেন কারণ এখানে দাসপ্রথাকে খুব হালকাভাবে উপস্থাপন করা হয়েছে। বইটির ২৫তম বার্ষিকী সংস্করণের ভূমিকা লেখক লরেন্স হিল স্বীকার করেছেন যে বইটিতে বর্ণবাদী ইতিহাসের একটি হালকা উপস্থাপনা ছিল, তবে এটি এমনভাবে লেখা হয়েছিল যাতে তরুণ পাঠকরাও সেই বর্বর পরিস্থিতিটি বুঝতে পারে।

## সম্মান ও পুরস্কার

বারবারা স্মাকার একজন শিশু ঔপন্যাসিক হিসেবে তার কর্মজীবনে বেশ কয়েকটি পুরস্কার জিতেছিলেন, যার মধ্যে রয়েছে কানাডা কাউন্সিল চিলড্রেনস লিটারেচার প্রাইজ, ন্যাশনাল কনফারেন্স অফ ক্রিশ্চিয়ানস অ্যান্ড জিউস থেকে ব্রাদারহুড অ্যাওয়ার্ড, ভিকি মেটকাফ অ্যাওয়ার্ড, আইওডি কানাডা থেকে ভায়োলেট ডাউনি বুক অ্যাওয়ার্ড। তিনি একাধিক মাধ্যমিক শিক্ষা প্রতিষ্ঠান থেকে অতিরিক্ত সম্মাননাও পেয়েছেন।

আন্ডারগ্রাউন্ড টু কানাডা বইটি প্রকাশের পর থেকে সেটি অসংখ্য আন্তর্জাতিক পুরস্কার ও সম্মানসূচক স্বীকৃতি লাভ করেছে। বইটি বিভিন্ন বাধার সম্মুখীন হওয়া সত্ত্বেও এটি চিলড্রেনস বুক সেন্টার (কানাডার সর্বকালের ৫০টি সেরা বইয়ের মধ্যে একটি), আইবিবিওয়াই অনার বুক, ব্রাদারহুড অ্যাওয়ার্ড (ন্যাশনাল কনফারেন্স অফ ক্রিশ্চিয়ানস অ্যান্ড জিউস), অল-জাপান লাইব্রেরি কমিটি এবং পশ্চিম জার্মানির ক্যাথলিক টিচার্স অ্যাসোসিয়েশন, ১০০১ চিলড্রেনস বুকস ইউ মাস্ট রিড বিফোর ইউ গ্রো আপ, ভিকি মেটকাফ অ্যাওয়ার্ড, শালোম রিডার্স ক্লাব বুক লিস্ট এবং আরও অনেক পুরস্কারে ভূষিত হয়েছে।

## আরও দেখুন

*কানাডায় কৃতদাসপ্রথা
*মার্কিন যুক্তরাষ্ট্রে কৃতদাসপ্রথা

## বহিঃসংযোগ
*''আন্ডারগ্রাউন্ড টু কানাডা'' ওয়ার্ল্ডক্যাটে

## তথ্যসূত্র

বিষয়শ্রেণী:শিশুতোষ ঐতিহাসিক উপন্যাস
বিষয়শ্রেণী:মার্কিন দাসপ্রথা সম্পর্কে উপন্যাস